ግጭቶችን በዘላቂነት ለመፍታት መዘጋጀታቸውን የሶማሌ ክልል የጎሳ መሪዎች ገለጹ
በኦሮሚያና ሶማሌ ክልሎች አዋሳኝ አካባቢዎች ተከስተው የነበሩ ግጭቶችን በዘላቂነት ለመፍታት መዘጋጀታቸውን  የሶማሌ ክልል የጎሳ መሪዎች ገለጹ፡፡የጎሳ መሪዎቹ ይህን ያሉት ጠቅላይ ሚኒስትሩ ከከፍተኛ የመንግስት የሥራ ኃላፊዎች ጋር በመሆን ህዝቡን  በጅግጅጋ ከተማ ባወያዩበት ወቅት ነው።በአዋሳኝ አካባቢዎች ተከስቶ የነበረውን ግጭት ለመፍታት እያደረጉት ካለው ጥረት በተጨማሪ ከመንግስት ጋር ተቀራርበው ለመሥራት ዝግጅት ማድረጋቸውን ተናግረዋል፡፡የሀገር ሽማግሌና የአበስኩል ጎሳ መሪ አቶ አብዲከሪም ቀሊንሌ የሰላሞ ጉዳይ ቅድሚያ ሊሰጠው እንደሚገባና የሁለቱ ክልሎች ህዝቦች ለዘመናት ተከባብረውና ተሳስበው የመኖር ባህሎቻቸውን ወደነበረበት መመለስ እንደሚገባ ተናግረዋል፡፡የነበረው ቅራኔ ተወግዶ በህዝቦች መካከል ሰላምን በአስተማማኝ ሁኔታ ለማረጋገጥ በሚደረገው ጥረት የበኩላቸውን ለማበርከት ዝግጁ መሆናቸውንም አመልክተዋል።የብሰሜ ጎሳ መሪ የሆኑት ገራድ ኩልሚየ ገራድ መሐመድ ሁለቱም ክልሎች ተቀራርበው መሥራት እንዳለባቸው ገልጸው፣ ሰላምን በዘላቂነት ለማረጋገጥ በሚደረገው ጥረት የመፍትሄ ሂደቱ አካል ለመሆን መዘጋጀታቸውን ተናግረዋል።የኢፌዴሪ ጠቅላይ ሚኒስትር ዶክተር አብይ አህመድ በበኩላቸው በመድረኩ  ባደረጉት ንግግር በሁለቱም ህዝቦች መካከል ተፈጥሮ የነበረውን ግጭትና አለመግባባት በቅርብ ጊዜ ውስጥ ለመፍታትና ሰላም ወደነበረበት እንዲመለስ ሁሉም የድርሻውን እንዲወጣ ጠይቀዋል፡፡መንግስት ለዘላቂ ሰላም በትኩረት እንደሚሰራ የገለጹት ጠቅላይ ሚኒስትሩ ለዚህም ሁሉም የሕብረተሰብ ክፍል በተለይ የጎሳና የሀገር መሪዎች ለሰላም ቅድሚያ ትኩረት ሰጥተው እንዲንቀሳቀሱ አስገንዝበዋል።ቀደም ሲል የኦሮሚያና  ሶማሌ አጎራባች ክልሎች ልማት ጉዳይ ቢሮ ሲሰራ እንደነበር ያስታወሱት የክልሉ የቀድሞ ፕሬዚዳንት አቶ አብዱላሂ ሐሰን ቢሮው አሁንም መመለስ እንዳለበት ጠቁመዋል፡፡ለሁለቱ ክልል ህዝቦች ዘላቂ ሰላም ተግተው እንደሚሰሩ የገለጹት ደግሞ የሶማሌ ክልል ፕሬዚዳንት አቶ አብዲ መሐሙድ ዑመር ናቸው፣ጠቅላይ ሚኒስትሩ ከኦሮሚያ ክልል መንግስት ተወካዮችና ከፌደራል የሥራ ኃላፊዎች ጋር በሰላም ጉዳይ ለምክክር ወደ ጅግጅጋ ከተማ መምጣታቸውን አድንቀዋል።የኦሮሚያ ክልል ፕሬዚዳንት አቶ ለማ መገርሳ በበኩላቸው " አዲሱ ጠቅላይ ሚኒስትር የሁለቱ ክልሎች ጊዜያዊ ግጭት እልባት ማግኘት አለበት በሚል ለችግሩ ቀዳሚ ትኩረት ሰጥተው መንቀሳቀሳቸው ትልቅ ትርጉም አለው" ብለዋል። "ሰላምን ለማግኘት እናንትን ፍለጋ መጥተናል" ያሉት አቶ ለማ የሶማሌና የኦሮሚያ ክልል ህዝቦች የሚያስተሳስራቸው የባህል፣ የሃይማኖትና የታሪክ ትውፊት እንዳላቸው አመልክተዋል።(ኢዜአ) 